सपा के नेताओं की प्रतिक्रिया इस मुद्दे पर काफी तल्ख है. पार्टी के राज्यसभा सदस्य नरेश अग्रवाल कहते हैं, वो दिन दूर नहीं जब बीजेपी के लोग भाखड़ा नांगल डैम का भी दोबारा उद्घाटन करके कह देंगे कि इसे नेहरू ने नहीं हमने बनवाया. अखिलेश और योगी के बीच शुरू हुई इस मेट्रो जंग में अखिलेश के पिता मुलायम गुट के लोग भी कूद पड़े हैं और सोशल साइट्स पर लिख रहे हैं, 'मां-बाप की इज्जत करो नहीं तो 5 साल की मेहनत पर 5 महीने वालों की फोटो लग जाती है.' वहीं बीजेपी नेता कह रहे हैं कि मायावती के बनाए यमुना एक्सप्रेसवे का उद्घाटन जब अखिलेश यादव ने किया था को क्या उसका क्रेडिट मायावती को दिया था? बहरहाल मेट्रो चल पड़ी है और मुसाफिर भी इसी गुफ्तगू में मशगूल हैं कि मेट्रो किसने बनाई, किसने चलाई, वगैरह-वगैरह...